**Par reliģisko organizāciju darbību no 2022. gada 1. aprīļa**

Ar 2022. gada 1. aprīli spēkā stājas grozījumi[[1]](#footnote-1) Ministru kabineta 2021. gada 28. septembra noteikumos Nr. 662 “Epidemioloģiskās drošības pasākumi Covid-19 infekcijas izplatības ierobežošanai”.

Stājoties spēkā šiem grozījumiem, no 1.aprīļa līdzšinējie epidemioloģiskās drošības pasākumi (sejas masku lietošana, distancēšanās, apmeklētāju skaita ierobežojums, plūsmas kontrole utt.) kļūst rekomendējami, taču pakalpojumu sniedzējiem un darba devējiem tiek piešķirtas tiesības pašiem izvērtēt riskus un noteikt epidemioloģiskās drošības prasības. Tāpat arī prasība pēc vakcinācijas vai pārslimošanas sertifikāta uzrādīšanas vairāk nav obligāta.

Atbilstoši minētajiem grozījumiem reliģiskās darbības **veikšanas vietās maksimāli pieļaujamo cilvēku skaitu**, kas vienlaikus var atrasties telpās un vietās, nosaka, ņemot vērā telpu kapacitāti un cilvēku paredzamo uzvedību un iespējas organizēt cilvēku plūsmu, lai novērstu drūzmēšanos.

Reliģiskās darbības veikšanas vietā vai pasākuma norises laikā pasākuma organizatoram **ir tiesības izvēlēties**:

* organizēt pasākumu epidemioloģiski drošā vidē;
* noteikt pienākumu lietot sejas maskas vai ievērot distancēšanās nosacījumus;
* noteikt citus epidemioloģiskās drošības prasības pasākuma norises vietā, kas ir jāievēro pasākuma apmeklētājiem.

Ja konkrēts pasākums noris **arī epidemioloģiski drošā vidē**, tiek nodrošināts, ka epidemioloģiski drošā vide ir fiziski norobežota un apmeklētāju plūsma šajā vidē nepārklājas ar pārējo apmeklētāju plūsmu visā pakalpojuma vai pasākuma norises laikā. Ja vidi nav iespējams fiziski norobežot, apmeklētāju plūsmas dažādās epidemioloģiskās vides ietvaros iespējams nodalīt arī laikā, piemēram, epidemioloģiski drošā vidē strādājot līdz plkst.15:00, bet pēc plkst. 15:00 – strādājot epidemioloģiski nedrošā vidē.

Reliģiskās darbības veikšanas vietā vai reliģiskās organizācijas tīmekļvietnē nepieciešams nodrošināt **pieejamu un saprotamu informāciju** par epidemioloģiskās drošības prasību ieviešanas un izpildes kārtību, tai skaitā:

* brīdinājumu, ka attiecīgajā vietā nedrīkst atrasties personas, kurām noteikta izolācija vai kurām ir elpceļu infekcijas slimības pazīmes;
* citiem reliģiskās organizācijas noteiktajiem epidemioloģiskās drošības pasākumiem, tai skaitā:
* informāciju par pienākumu uzrādīt vakcinācijas vai pārslimošanas sertifikātu, ja tiek noteikta epidemioloģiski drošā vide;
* brīdinājums par pienākumu lietot sejas maskas, ja tāds ir noteikts, kā arī norāde par sejas maskas pareizu lietošanu;
* rekomendācija par distances ievērošanu, kā arī par citiem distancēšanās nosacījumiem, ja tādi ir noteikti.

Ja kolektīvā (piemēram, draudzē) tiek saņemtas ziņas par Covid-19 saslimšanas gadījumu vai par to, ka kolektīvā atrodas Covid-19 pacienta kontaktpersona, kolektīva vadītājam ir pienākums informēt darbiniekus vai kolektīva dalībniekus **par paaugstinātu inficēšanās risku** ar Covid-19 un nepieciešamību novērot savu veselību.

**Attiecībā uz svētdienas skolu norisi** piemērojami Ministru kabineta 2021. gada 28. septembra noteikumos Nr. 662 “Epidemioloģiskās drošības pasākumi Covid-19 infekcijas izplatības ierobežošanai” paredzētie noteikumi attiecībā uz interešu izglītības norisi:

* spēkā paliek nosacījums par vakcinācijas vai pārslimošanas sertifikāta nepieciešamību interešu izglītības programmās. Izglītības procesā nodarbinātie, kuriem ir sertifikāts, kas apliecina pabeigtu primāro vakcināciju, var turpināt veikt darba pienākumus, un balstvakcinācija nav noteikta kā obligāta;
* izglītības procesā nodarbinātie, kuriem uz 2022. gada 31. martu bijis spēkā esošs pārslimošanas sertifikāts, ir tiesīgi veikt darba pienākumus līdz 2022. gada 30. jūnijam arī pēc pārslimošanas sertifikāta derīguma termiņa beigām;
* prasība par vakcinācijas vai pārslimošanas sertifikāta nepieciešamību attiecībā uz izglītojamiem nav noteikta, kā arī tāda nav noteikta attiecībā uz izglītības pakalpojumu saņēmējiem;
* sejas masku un respiratoru lietošana vairāk nav obligāta.

Papildus informējam, ka aktualitātes un skaidrojumus attiecībā uz epidemioloģiskās drošības pasākumiem Covid-19 infekcijas izplatības ierobežošanai var skatīt arī šādos resursos:

* COVID-19 mājaslapā[[2]](#footnote-2);
* Veselības ministrijas mājaslapā sadaļā pie aktualitātēm par Covid-19[[3]](#footnote-3).
1. Pieejams: <https://likumi.lv/ta/id/330039-grozijumi-ministru-kabineta-2021-gada-28-septembra-noteikumos-nr-662-epidemiologiskas-drosibas-pasakumi-covid-19-infekcijas-izp> [↑](#footnote-ref-1)
2. Pieejams: <https://covid19.gov.lv/> [↑](#footnote-ref-2)
3. Pieejams: <https://www.vm.gov.lv/lv/aktualitates-par-covid-19> [↑](#footnote-ref-3)